B. Bugár, podpredseda NR SR: (2002-06-25):
L. Ambróš, poslanec: Vážený pán predsedajúci, vážený pán minister, kolegyne, kolegovia. Nebýva tak často, aby v parlamente bol taký druh zákona, ako je dnes, zákon o ochrane prírody a krajiny. Hovorím to preto, lebo mnohé zákony, ktoré sme doposiaľ prijímali, sa skôr venovali buď právnym otázkam, buď otázkam hospodárskym, a aj mnoho vecí, ktoré sme prerokúvali z oblasti životného prostredia, neboli ochranou prírody, ale bola to skôr otázka ekonomická, zriadenia, vôbec vzťahov v ekonomike tohto štátu. Ja som veľmi rád, že niektorí kolegovia už predo mnou spomenuli tie základné kritériá, prečo bol vlastne tento zákon pripravený, a chcem znova zdôrazniť, že tento zákon bol pripravovaný na základe skúseností s teraz platným zákonom o ochrane prírody a krajiny a pôvodne bol navrhovaný len ako novela, len ako novela teraz platného zákona, ale vzhľadom na to, že prax ukázala, že Slovensko potrebuje nový zákon o ochrane prírody a krajiny, tak sme pristúpili, respektíve ministerstvo pristúpilo k vypracovaniu úplne nového zákona, ktorý by mal splniť dve základné požiadavky. Prvá požiadavka je tá, aby ustanovil zákonné normy v ochrane prírody na území Slovenskej republiky pre občanov tohto štátu, pretože, myslím si, je to prioritná záležitosť a vyplýva z toho, že Slovensko, ak sa nemýlim, patrí medzi tie krajiny, ktoré majú najlepšie zachované životné prostredie a tento zákon by mal vlastne ustanoviť také kritérií, ktoré umožnia, aby to tak zostalo aj pre budúce generácie. V žiadnom prípade tento zákon neobmedzuje tie hospodárske činnosti, ktoré vyplývajú aj z doposiaľ platných legislatívnych noriem, naopak, snaží sa, aby boli legislatívne čistejšie veci, a ako to už zdôraznil predo mnou aj pán poslanec Slafkovský, vytvára podmienky pre to, aby tí, ktorí hospodária aj v chránených územiach, a nemôžu používať také technológie a spôsoby využívania územia, ako je to bežne v hospodársky využiteľnej krajine, aby sa dostala vlastne aj určitá náhrada ujmy v týchto územiach. Ďalšia taká vec, ktorá je, a tu musím povedať, že nesúhlasím s pánom poslancom Delingom, ktorý navrhuje vrátiť tento zákon na prepracovanie, je to otázka vstupu Slovenska do Európskej únie. Treba zdôrazniť, že aj tento zákon patrí do tej skupiny eurozákonov, ktoré sú veľmi dôležité a podstatné preto, aby sme v situácii, keď Slovensko chce a dalo si za cieľ, že by v roku 2004, keď je stanovený respektíve je predpoklad, že sa bude rozširovať Európska únia, bolo Slovensko pripravené vstúpiť do Európskej únie. Hovorím to aj preto, lebo momentálne Slovensko kapitolu 22 - životné prostredie - má uzatvorenú, ale na viacerých rokovaniach naposledy na rokovaní nášho výboru v Madride odznelo, že pokiaľ by isté kritériá, ktoré boli stanovené a legislatívne schválené, Slovensko v praxi neuplatňovalo, tak by mohlo dôjsť k tomu, že sa táto kapitola znova otvorí a že budeme mať vlastne v prístupovom procese problémy. Preto aj z toho dôvodu, aby budúca vláda, ktorá vzíde zo septembrových volieb, mala pripravené v oblasti životného prostredia veci tak, aby nevznikli ďalšie problémy pri tomto, odporúčam, aby vlastne Národná rada Slovenskej republiky prijala tento návrh zákona v tom znení, aké predkladá ministerstvo životného prostredia respektíve vláda do Národnej rady, samozrejme, že z diskusie, ktorá bola na výbore, ale aj z diskusií na ostatných výboroch respektíve aj teraz počas rokovania vyplynuli určité pozmeňujúce návrhy. Pokiaľ tieto návrhy majú za cieľ vylepšiť návrh zákona, ja budem za to, aby sme ich prijali, ale, samozrejme, sú tam aj pozmeňujúce návrhy, ktoré by mohli zmeniť základnú filozofiu. Ja spomeniem len jeden pozmeňujúci návrh, je to otázka schvaľovania národných parkov zákonom. Chcem pripomenúť, že Slovensko má dodnes len jediný národný park, ktorý bol schválený zákonom, a to bol Tatranský národný park. Celá tá filozofia zákona je postavená na tom, že zákon má schváliť kritériá, ktoré vlastne umožnia, aby národné parky boli už potom schvaľované len vládnym nariadením a myslím si, že toto je spôsob, ktorý by sme v tom zákone mali zachovať tak, ako je navrhnutý. Ďakujem pekne za pozornosť.